钦定古今图书集成/方舆汇编/边裔典/第101卷 > 《澡浴》
## 钦定古今图书集成/方舆汇编/边裔典/第101卷 > 《澡浴》

地苦炎热，每日非数次澡洗，则不可过，入夜亦不免
一二次，初无浴室盂桶之类，但每家须有一池，否则
两三家合一池，不分男女，皆裸形入池，惟父母尊年
在池，则子女卑幼不敢入。或卑幼先在池，则尊长亦
回避之，如行辈则无拘也。但以左手遮其牝门入水
而已。或三四日，或五六日，城中妇女三三五五，咸至
城外河中漾洗至河边，脱去所缠之布而入水，会聚
于河者，动以千数，虽府第妇女亦预焉，略不以为耻。
自踵至顶，皆得而见之。城外大河，无日无之，唐人暇
日颇以此为游观之乐。闻亦有就水中偷期者，水常
温如汤，惟五更则微凉，至日出则复温矣。